Iarraidh ar réamhrialú ón Raad van State (an Ísiltír) a taisceadh an 20 Meitheamh 2022 – Staatssecretaris van Justitie en Veiligheid; páirtí eile: M. A.

(Cás T-402/22)

(2022/C 368/24)

Teanga an cháis: an Ollainnis

An chúirt a rinne an tarchur

Raad van State

Páirtithe sna príomhimeachtaí

Iarratasóir: Staatssecretaris van Justitie en Veiligheid

Páirtí eile M. A.

Na ceisteanna a tharchuirtear

Ceist 1(a)

Cathain a bhíonn coir chomh “fíor-thromchúiseach” de réir bhrí Airteagal 14(4)(b) de Threoir 2011/95/AE (1) go bhféadfaidh Ballstát diúltú stádas dídeanaí a dheonú do dhuine a bhfuil cosaint idirnáisiúnta de dhíth air/uirthi?

Ceist 1(b)

An bhfuil na critéir le haghaidh “coir thromchúiseach” in Airteagal 17(1)(b) de Threoir 2011/95/AE, mar atá leagtha amach i mír 56 de bhreithiúnas na Cúirte Breithiúnais an 13 Meán Fómhair 2018, Ahmed, ECLI:AE:C:2018:713, ábhartha chun críocha measúnú a dhéanamh ar cibé an ndearnadh “coir fíor-thromchúiseach”? Má tá, an bhfuil critéir bhreise ann a fhágann go bhfuil coir “fíor-thromchúiseach”?

Ceist 2

Ar cheart Airteagal 14(4)(b) de Threoir 2011/95/AE a léirmhíniú sa chaoi go suitear go bhfuil contúirt ann don phobal toisc gur ciontaíodh an tairbhí stádais dídeanaí i gcoir fíor-thromchúiseach trí bhreithiúnas críochnaitheach, nó ar cheart é a léirmhíniú sa chaoi nach leor ciontú i gcoir thromchúiseach trí bhreithiúnas críochnaitheach, ann féin, chun a shuíomh go bhfuil contúirt ann don phobal?

Ceist 3

Mura leor ciontú i gcoir fíor-thromchúiseach trí bhreithiúnas críochnaitheach, ann féin, chun a shuíomh go bhfuil contúirt ann don phobal, ar cheart Airteagal 14(4)(b) de Threoir 2011/95/AE a léirmhíniú sa chaoi go gceanglófar leis ar an mBallstát a shuíomh go leanann an t-iarratasóir de bheith ina chontúirt don phobal ó ciontaíodh é nó í? An gá don Bhallstát a shuíomh go bhfuil an chontúirt fíor agus láithreach nó an leor bagairt ionchasach a bheith ann? Ar cheart Airteagal 14(4)(b), leis féin nó i gcomhar le prionsabal na comhréireachta, a léirmhíniú sa chaoi nach gceadaítear leis stádas dídeanaí a chúlghairm ach amháin má tá an chúlghairm sin comhréireach agus go bhfuil an chontúirt a chruthaíonn tairbhí an stádais sin tromchúiseach a dhóthain chun údar a thabhairt don chúlghairm sin?

Ceist 4

Mura bhfuil ar an mBallstát a shuíomh go leanann an t-iarratasóir, ó fuarthas ciontach é nó í, de bheith ina chontúirt don phobal agus go bhfuil an bhagairt fíor, láithreach agus tromchúiseach a dhóthain chun stádas dídeanaí a chúlghairm, ar cheart Airteagal 14(4)(b) de Threoir 2011/95/AE a léirmhíniú sa chaoi go suitear, i bprionsabal, an chontúirt don phobal má chiontaítear tairbhí an stádais dídeanaí i gcoir fíor-thromchúiseach trí bhreithiúnas críochnaitheach, ach go bhféadfaidh sé nó sí a shuíomh nach gcruthaíonn sé nó sí, nó nach gcruthaíonn sé nó sí a thuilleadh, a leithéid de chontúirt?

(1) Treoir 2011/95/AE ó Pharlaimint na hEorpa agus ón gComhairle an 13 Nollaig 2011 maidir le caighdeáin i dtaca le cáiliú náisiúnach tríú tír nó daoine gan stát mar thairbhithe de chosaint idirnáisiúnta, ar mhaithe le stádas aonfhoirmeach do dhídeanaithe nó do dhaoine atá incháilithe le haghaidh cosanta coimhdí, agus inneachar na cosanta a thugtar (IO 2011 L 337, lch. 9).